Hangbrug in Oudtshoorn word opgeknap | Netwerk24
Hangbrug in Oudtshoorn word opgeknap
Deur Jackie Kruger 14 Julie 2018 10:07
Die hangbrug in Kerkstraat, Oudtshoorn. Foto: Verskaf
'n Geskiedkundige brug in Oudtshoorn gaan 'n nuwe baadjie kry.
Ntobeko Mangqwengqwe, munisipale woordvoerder, sê planne vir die 91 m lange hangbrug in Kerkstraat is in 1913 deur die stadsraad goedgekeur.
Die konstruksie van die brug is in 1914 afgehandel.
"Daar is besef dat 'n brug nodig was omdat ontwikkeling aan die ooste- en westekant van die Grobbelaarsrivier begin het, maar dat dié dele afgesny is wanneer die rivier in vloed is. Die brug is in 1964 tot 'n nasionale gedenkwaardigheid verklaar."
Volgens Mangqwengqwe het die instandhouding van die brug agterweë gebly en die brug het vervalle geraak.
"Die enigste manier om die brug tot sy oorspronklike toestand te herstel is deur dit op te knap. Daar is R180 000 begroot vir die herstelwerk. 'n Tender is geadverteer en 'n plaaslike kontrakteur is aangestel teen 'n koste van R175 230, BTW uitgesluit. Alle beskadigde houtwerk sal vervang word en die metaal sal geverf word volgens die presiese spesifikasies van die oorspronklike struktuur," sê hy.